邢昉
广陵行
客言渡江来，昨出广陵城。
广陵城西行十里，犹听城中人哭声。
去年北兵始南下，黄河以南无斗者。
泗上诸侯卷旆旌，满洲将军跨大马。
马头滚滚向扬州，史相堂堂坐敌楼。
外援四绝誓死守，十日城破非人谋。
扬州白日闻鬼啸，前年半死翻山鹞。
此番流血又成川，杀戮不分老与少。
城中流血迸城外，十家不得一家在。
到此萧条人转稀，家家骨肉都狼狈。
乱骨纷纷弃草根，黄云白日昼俱昏。
仿佛精灵来此日，椒浆恸哭更招魂。
魂魄茫茫复何有，尚有生人来酹酒。
九州不复罢干戈，生人生人将奈何?